આ અંગે મળતી માહિતી અનુસાર સુરત ખાતે આવેલ દક્ષિણ ગુજરાત વીજ કંપનીની કોર્પોરેટ ઓફિસ ખાતેથી વિજિલન્સની ટીમે આજે બારડોલીમાં ધામા નાંખ્યા હતા. લગભગ 31 જેટલી ટીમો બારડોલી નગર અને તાલુકાનાં ગામડાઓમાં ધસી જઈ વીજ ચેકિંગ શરૂ કર્યું હતું. તમામ ટીમોએ સાંજ સુધીમાં લગભગ 583 જેટલા વીજ કનેક્શન ચેક કર્યા હતા. જેમાં 35 વીજ કનેક્શનોમાં ચોરી, ટેરિફ ચેન્જ, લોડ વધારો સહિતના કેસો કરવામાં આવ્યા હતા. બારડોલી ટાઉનના ડેપ્યુટી ઇજનેર કોંકણીના જણાવ્યા અનુસાર બારડોલી નગરમાં કુલ 14 ઘરેલુ કનેક્શન વીજ ચોરીમાં પકડાયા હતા. જ્યારે 6ની સામે ટેરિફ ચેન્જ કરવામાં આવ્યો હોય કાર્યવાહી કરવામાં આવી હતી. આ ઉપરાંત 3 સામે લોડ વધારાની તેમજ ત્રણ કેસો શંકાસ્પદ ગણાયા હતા. નગર અને તાલુકામાં થઈને વિજિલન્સની ટીમે 35 જેટલા કેસ કરી કુલ 13.6 લાખ રૂપિયાની વીજ ચોરી પકડી પડી હતી. તમામ સામે વીજ કંપની દ્વારા નિયમ મુજબ કાર્યવાહી કરી દંડની વસૂલાત કરવામાં આવનાર હોવાનું જાણવા મળ્યું છે. વિજિલન્સની ટીમના આવવાથી સમગ્ર બારડોલી નગર અને તાલુકાનાં વીજ ચોરોમાં ફફડાટ વ્યાપી ગયો હતો.